NDR เตรียมเซ็นรับงานอินเดียใน Q2/58 ดันสัดส่วนรายได้ตปท. เพิ่ม
NDR มองผลประกอบการ Q2/58 โตต่อเนื่อง เผยเตรียมเซ็นรับงานจากอินเดียใน Q2/58 มูลค่า 50-80 ลบ./ปี ดันสัดส่วนรายได้ตปท.เพิ่ม มั่นใจรายได้รวมปีนี้โต 10% หลังขยายฐานลูกค้าเพิ่มทั้งใน-ตปท. 
14 พ.ค. 2558

นายชัยสิทธิ์ สัมฤทธิวณิชชา กรรมการผู้จัดการ บริษัท เอ็น.ดี.รับเบอร์ จำกัด (มหาชน) หรือ NDR เปิดเผยว่า แนวโน้มผลประกอบการในไตรมาส 2/58 น่าจะเติบโตอย่างต่อเนื่อง หลังจากบริษัทได้รับคำสั่งซื้อเข้ามาอย่างต่อเนื่องจากในประเทศและต่างประเทศ และมั่นใจว่ารายได้รวมในปีนี้จะเติบโต 10% จากปีก่อน เนื่องจากมีการขยายฐานลูกค้าเพิ่มขึ้นทั้งในประเทศและต่างประเทศ โดยคาดว่าสัดส่วนรายได้จากต่างประเทศในปีนี้จะเพิ่มขึ้นเป็น 60% จากเดิม 50% และตั้งเป้ารักษาอัตรากำไรสุทธิ (Net Profit Margin) ในปีนี้ ให้อยู่ในระดับใกล้เคียงกับปีก่อนที่ 7% โดยมุ่งเน้นการบริหารจัดการด้านต้นทุนให้มีประสิทธิภาพมากขึ้น
สำหรับความคืบหน้าการเจรจาออเดอร์ใหม่จากประเทศอินเดียมูลค่า 50-80 ล้านบาทต่อปี ปัจจุบันได้ข้อสรุปเป็นที่เรียบร้อยแล้ว เหลือเพียงแต่รอวันที่สะดวกเพื่อเซ็นต์สัญญา โดยคาดว่าจะสามารถเซ็นต์สัญญาได้ภายในไตรมาส 2/2558 ซึ่งออเดอร์ใหม่ที่เข้ามาจะเป็นตัวช่วยผลักดันผลประกอบการในปี 2558 ให้เติบโตอย่างต่อเนื่อง
ทั้งนี้บริษัทได้เน้นการทำกิจกรรมกับตัวแทนจำหน่ายมากขึ้น หลังจากที่สินค้าในกลุ่มตลาดทดแทนภายในประเทศ (REM) ค่อนข้างซบเซาจากผลกระทบของภาวะเศรษฐกิจในประเทศ ขณะเดียวกันยังเน้นการรับจ้างผลิต (OEM) ทั้งในประเทศและต่างประเทศ โดย OEM ในประเทศมีแผนขยายตลาดไปยังลูกค้ากลุ่มผู้ผลิตรถจักรยานยนต์เพิ่มขึ้น ซึ่งปัจจุบันได้เริ่มส่งออเดอร์ให้กับกลุ่มซูซุกิแล้วอย่างต่อเนื่อง ขณะที่ OEM ในต่างประเทศ นอกเหนือจากกลุ่มลูกค้าหลักที่มาเลเซียแล้ว บริษัทยังมีแผนการขยายตลาดไปยังอินเดียเพิ่มเติม
 